24. ΝΟΜΟΘΕΤ. ΔΙΑΤΑΓΜΑ υπ’ αριθ. 105 της 8/8 Οκτ. 1974 (ΦΕΚ Α΄ 298) Περί καταργήσεως του δια του Ν.Δ. 320/1969 «περί ιδρύσεως Ειδικού Ταμείου Ανεγέρσεως Ιερού Ναού του Σωτήρος «συσταθέντος Νομικού Προσώπου Δημοσίου Δικαίου και ρυθμίσεως συναφών θεμάτων. Κατάργησις του Ταμείου Άρθρ.1.-Το υπό του Ν.Δ. 320/1969 συσταθέν νομικόν πρόσωπον δημοσίου δικαίου υπό την επωνυμίαν «Ειδικόν Ταμείον Ανεγέρσεως Ιερού Ναού του Σωτήρος» καταργείται. Τύχη της περιουσίας αυτού Άρθρ.2.-1.Άπασα η κινητή και ακίνητος περιουσία του καταργουμένου Ταμείου περιέρχεται εις το Ελληνικόν Δημόσιον, μεταβιβαζομένη αυτοδικαίως εις τούτο δυνάμει του παρόντος και άνευ μεταγραφής προκειμένου περί των ακινήτων οιασδήποτε πράξεως. Αύτη τελεί εφ’ εξής υπό την διοίκησιν και διαχείρισιν του Υπουργείου Οικονομικών. 2.Ακίνητα περιελθόντα εις το καταργούμενον Ταμείον δυνάμει αναγκαστικών απαλλοτριώσεων και μεταβιβαζόμενα εις το Δημόσιον κατά τα εν τη προηγουμένη παραγράφω οριζόμενα, διατίθενται δια την υπό του Υπουργείου Δημοσίων Έργων διαμόρφωσιν κοινοχρήστων χώρων πρασίνου δι’ αναψυχήν και ψυχαγωγίαν, προς εξασφάλισιν αναγκαιούντος δια τας πέριξ πυκνοκατωκημένας περιοχάς πνεύμονος. Ο σκοπός ούτος χαρακτηρίζεται δυνάμει του παρόντος ως δημοσίας ωφελείας. 3.Δια κοινής αποφάσεως των Υπουργών Οικονομικών και Δημοσίων Έργων, εφ’ άπαξ εκδιδομένης εντός εξ μηνών από της ενάρξεως της ισχύος του παρόντος και δημοσιευομένης δια της Εφημερίδος της Κυβερνήσεως, δύναται να ανακληθούν εν μέρει αι κηρυχθείσαι υπέρ του καταργουμένου Ταμείου αναγκαστικαί απαλλοτριώσεις, εφ’ όσον δεν έχουν εισέτι συντελεσθή αύται, δι’ α ακίνητα κρίνεται ότι δεν αναγκαιούν δια την εκπλήρωσιν του εν τη προηγουμένη παραγράφω σκοπού, μη απαιτουμένης προς τούτο αιτήσεως των καθ’ ων η απαλλοτρίωσις ή αποδοχής της ανακλήσεως υπό τούτων. 4.Αι κατά τας κειμένας διατάξεις προθεσμίαι δια την αυτοδικαίαν ανάκλησιν των αναγκαστικών απαλλοτριώσεων, παρατείνονται επί εν έτος από της ενάρξεως της ισχύος του παρόντος δια τας υπέρ του καταργουμένου Ταμείου κηρυχθείσας τοιαύτας. Δικαιώματα και υποχρεώσεις του Ταμείου Άρθρ.3.-1.Το Ελληνικόν Δημόσιον διαδέχεται το καταργούμενον Ταμείον και υπεισέρχεται αυτοδικαίως, άμα τη ενάρξει της ισχύος του παρόντος, εις άπαντα τα δικαιώματα και τας υποχρεώσεις τούτου. 2.Απαιτήσεις του καταργουμένου Ταμείου καθ’ οιουδήποτε φυσικού ή νομικού προσώπου, οργανισμού ή ταμείου, βεβαιωμέναι κατά την έναρξιν της ισχύος του παρόντος ή μετά ταύτην φερόμεναι προς βεβαίωσιν, εισπράττονται ως δημόσια έσοδα και εισάγονται εις ειδικόν λογαριασμόν συνιστώμενον δια του παρόντος παρά τω κεντρικώ καταστήματι του Ταμείου Παρακαταθηκών και Δανείων. Εις τον λογαριασμόν τούτον μεταφέρονται, άμα τη ενάρξει της ισχύος του παρόντος, άπασαι αι επ’ ονόματι του καταργουμένου Ταμείου καταθέσεις χρημάτων παρά Τράπεζαις ή Οργανισμοίς, ως και τα έσοδα εκ των προβλεπομένων υπέρ του καταργουμένου Ταμείου εν γένει πόρων. 3.Αι υποχρεώσεις του καταργουμένου Ταμείου έναντι παντός τρίτου αναγνωρίζονται υπό του Υπουργού Οικονομικών ή του παρ’ αυτού εξουσιοδοτουμένου οργάνου, εκκαθαρίζονται δε και πληρώνονται κατά τας περί δημοσίου λογιστικού διατάξεις εις βάρος του κατά την προηγουμένην παράγραφον λογαριασμού. Προσωπικόν του καταργουμένου Ταμείου Άρθρ.4.-1.Μόνιμοι δημόσιοι υπάλληλοι, απεσπασμένοι και υπηρετούντες κατά την έναρξιν της ισχύος του παρόντος παρά τω καταργουμένω Ταμείω επανέρχονται άμα τη ενάρξει της ισχύος του παρόντος εις τας οργανικάς αυτών θέσεις. 2.Από της ενάρξεως της ισχύος του παρόντος κηρύσσεται λήξασα η θητεία ή η σύμβασις εργασίας των παρά τω καταργουμένω Ταμείω υπαλλήλων, οι οποίοι απολύονται άνευ ετέρας διατυπώσεως. Εις τους ούτως απολυομένους καταβάλλεται η προβλεπομένη υπό της κειμένης νομοθεσίας αποζημίωσις λόγω καταγγελίας συμβάσεως εργασίας αορίστου χρόνου. 3.Από της ενάρξεως της ισχύος του παρόντος λύεται αυτοδικαίως και άνευ ετέρας διατυπώσεως η σύμβασις παροχής δικηγορικών υπηρεσιών δικηγόρων παρεχόντων εις το καταργούμενον Ταμείον τας υπηρεσίας των επί παγία περιοδική αμοιβή καταβαλλομένης εις τούτους της υπό των διατάξεων του κώδικος περί δικηγόρων προβλεπομένης αποζημιώσεως. 4.Ο Υπουργός των Οικονομικών δύναται δι’ αποφάσεών του να εγκρίνη την έκδοσιν χρηματικών ενταλμάτων προπληρωμής εις βάρος του κατά την παρ. 2 του άρθρ. 3 του παρόντος λογαριασμού προς πληρωμήν των κατά τας προηγουμένας παρ. 2 και 3 του παρόντος άρθρου αποζημιώσεων. Μεταβατικαί διατάξεις Άρθρ.5.-1.Η τρέχουσα οικονομική διαχείρισις  του καταργουμένου Ταμείου κλείεται κατόπιν  αποφάσεως    του     Υπουργού    Οικονομικών   και (Αντί για τη σελ. 122,01) Σελ.122,01(α) Τεύχος 1315 Σελ. 33 Κατ΄ιδίαν Ναοί 33.Β.ω.24 3 μεταφέρεται το παρά τη Τραπέζη της Ελλάδος ή τω Ταμείω Παρακαταθηκών και Δανείων ταμειακόν υπόλοιπον αυτού εις πίστωσιν του εν παρ. 2 του άρθρ. 3 του παρόντος αναφερομένου λογαριασμού, εις ον εισάγεται και παν εις χείρας οιουδήποτε προσώπου, φυσικού ή νομικού, ευρισκόμενον δια λογαριασμόν του καταργουμένου Ταμείου ποσόν. Δι’ ομοίας αποφάσεως ορίζονται τα του ελέγχου της οικονομικής διαχειρίσεως του καταργουμένου Ταμείου της τρεχούσης και των παρελθουσών χρήσεων ως και ο τρόπος της περαιτέρω διαχειρίσεως της περιερχομένης εις το Ελληνικόν Δημόσιον κινητής και ακινήτου περιουσίας του ανωτέρω Ταμείου συμφώνως προς τας κειμένας διατάξεις. 2.Αι υφιστάμεναι συμβάσεις προμηθειών υλικού ως και αι συμβάσεις μελετών και εκτελέσεως έργων του καταργουμένου Ταμείου, εις την θέσιν του οποίου υπεισέρχεται το Ελληνικόν Δημόσιον, διέπονται εφεξής υπό των κειμένων διατάξεων και ειδικώτερον των περί δημοσίου λογιστικού, περί προμηθειών και μελετών του Δημοσίου και περί εκτελέσεως δημοσίων έργων τοιούτων. 3.Αι εκκρεμείς εν οιαδήποτε στάσει ενώπιον των Δικαστηρίων δίκαι του καταργουμένου Ταμείου, συνεχίζονται επ’ ονόματι του Δημοσίου εφαρμοζομένων των ειδικών περί αυτού ως διαδίκου κειμένων διατάξεων. Το Δημόσιον εν τη περιπτώσει ταύτη ουδόλως δεσμεύεται εξ ενδεχομένων ομολογιών ή άλλων επιβλαβών δι’ αυτό αιτήσεων ή ισχυρισμών εν γένει του καταργουμένου Ταμείου, θεωρούμενον ως το πρώτον εισερχόμενον εις την δίκην και δικαιούμενον εις προβολήν και νέων ισχυρισμών ή ενστάσεων κατά την πρώτην μετά την υπεισέλευσίν του, συζήτησιν. Δια την υπό των αντιδίκων του καταργουμένου Ταμείου συνέχισιν των εκκρεμών δικών κατά του Δημοσίου, απαιτείται, πλην της κλήσεως προς παράστασιν, εν η δέον να εκτίθεται συνοπτικώς η υπόθεσις και το σημείον εις ο αύτη ευρίσκεται και κοινοποίησις μετά της κλήσεως ταύτης εις το Δημόσιον του εισαγωγικού της δίκης δικογράφου και των τυχόν εκδοθεισών δικαστικών αποφάσεων. Κατά των εκδοθεισών δικαστικών αποφάσεων, εν αις ως διάδικων αναφέρεται το καταργούμενον Ταμείον, το Δημόσιον δικαιούται να ασκήση άπαντα τα κατά τας κειμένας διατάξεις επιτρεπόμενα ένδικα μέσα, των οποίων η προθεσμία, εφ’ όσον δεν έχει λήξει κατά την έναρξιν της ισχύος του παρόντος, άρχεται μόνον από της επιδόσεως των αποφάσεων τούτων εις το Δημόσιον και δεν δύναται εις πάσαν περίπτωσιν να είναι ελάσσων του μηνός. Η προθεσμία αύτη ως και η άσκησις του ενδίκου μέσου αναστέλλουν την εκτέλεσιν των αποφάσεων τούτων. Σελ.122,02(α) Τεύχος 1315 Σελ. 34 Κατάργησις διατάξεων Άρθρ.6.-Αι διατάξεις του Ν.Δ. 320/1969, ως αντικατεστάθησαν, ετροποποιήθησαν ή συνεπληρώθησαν μεταγενεστέρως, καταργούνται καθ’ ο μέρος αντιβαίνουν ή δεν συμβιβάζονται προς τας διατάξεις του παρόντος και την υπ’ αυτών προβλεπομένην ρύθμισιν ή ανάγονται εις θέματα ρυθμιζόμενα ειδικώς υπό του παρόντος. Εξουσιοδότησις Άρθρ.7.-Δια Π.Δ/των εκδιδομένων προτάσει των Υπουργών Οικονομικών και Δημοσίων Έργων, δύνανται να ρυθμίζωνται θέματα αφορώντα εις την εκπλήρωσιν του εν άρθρ. 2 παρ. 2 του παρόντος σκοπού, εις την καταβολήν των σχετικών δαπανών είτε εκ του εν τω άρθρ. 3 παρ. 2 του παρόντος λογαριασμού είτε εκ πιστώσεων του κρατικού προϋπολογισμού, ως και παν εν γένει θέμα αναγκαίον δια την εφαρμογήν του παρόντος ή ανακύπτον κατ’ αυτήν. Έναρξις ισχύος Άρθρ.8.-Η ισχύς του παρόντος άρχεται από της δημοσιεύσεώς του δια της Εφημερίδος της Κυβερνήσεως. 